《送徐三母舅》
明代·吴俨

我观天下人，一一皆有母。独我无母儿，少小依诸舅。

朅来幸长无，恒不侍左右。微官远乡闾，薄禄恋升斗。

舅从江南来，出迎急奔走。扶掖上高堂，百拜九顿首。

开樽呼小童，具馔命新妇。婴儿喜牵衣，效我前为寿。

岂是骨肉情，天然知所厚。欢声动比邻，自卯饮至酉。

人生百年中，此乐良不偶。舅呼我来前，我乐汝知不。

见汝犹见娣，意岂在樽酒。乐极翻无悲，又恐别不久。

秋风吹薄衣，斜阳挂衰柳。恨无鲁阳戈，匆匆遽分手。

昔日渭水阳，今朝潞河口。世异情不殊，所乏惟琼玖。

作者简介：吴俨（1457－1519），字克温，号宁庵，南直隶宜兴县人（今江苏宜兴）人。无化二十三年（1487）进士，选庶吉士，授编修，历侍讲学士，掌南京翰林院。正德二年（1507），忤刘瑾被夺职。刘瑾败，吴俨复官历礼部左、右侍郎。正德十一年，进南京礼部尚书。正德十三年，吴俨率大臣上疏谏阻武宗北游宣府、大同。正德十四年五月初十日卒于位，年六十三，赠太子少保，谥文肃。有《吴文肃公摘稿》。